यूपी बोर्ड की परीक्षा और परिणाम की चर्चा होते ही हर कोई 1990 के दशक का जिक्र करता है। नकल विरोधी अध्यादेश लागू होने के बाद 1992 में हाईस्कूल का 14.70 व इंटर का 30.38 फीसदी परिणाम आया था। 1993 में सफलता का प्रतिशत कुछ सुधरा हाईस्कूल में 25.34 और इंटर में 38.62 फीसदी अभ्यर्थी उत्तीर्ण हो सके। यही नहीं नब्बे के दशक भर सफल होने वाले परीक्षार्थियों की तादाद बहुत कम रही है। हाईस्कूल का परिणाम 1994 में 38.10, 1995 में 54.50, 1996 में 44, 1997 में 47, 1998 में 28, 1999 में 36, 2000 में 30, 2001 में 34, 2002 में 40 फीसदी रहा है। ऐसे ही इंटर में 1994 में 54 व 1995 में 72 फीसदी रिजल्ट आया था। 2004 के बाद दोनों के सफलता प्रतिशत में उछाल आया और 2011 में यूपी बोर्ड में मॉडरेशन अंक प्रणाली लागू होने के बाद रिजल्ट 80 फीसदी के ऊपर चला गया। पिछले वर्षों में हाईस्कूल व इंटर में सफलता प्रतिशत मामूली अंकों से आगे-पीछे होने का क्रम जारी रहा है।